作者:元稹
標題:和樂天贈樊著作
內容:君為著作詩，志激詞且溫。璨然光揚者，皆以義烈聞。千慮竟一失，冰玉不斷痕。謬予頑不肖，列在數子間。因君譏史氏，我亦能具陳。羲黃眇雲遠，載籍無遺文。煌煌二帝道，鋪設在典墳。堯心惟舜會，因著為話言。皋夔益稷禹，粗得無間然。緬然千載後，後聖曰孔宣。迥知皇王意，綴書為百篇。是時遊夏輩，不敢措舌端。信哉作遺訓，職在聖與賢。如何至近古，史氏為閑官。但令識字者，竊弄刀筆權。由心書曲直，不使當世觀。貽之千萬代，疑言相並傳。人人異所見，各各私所遍。以是曰褒貶，不如都無焉。況乃丈夫志，用舍貴當年。顧予有微尚，願以出處論。出非利吾已，其出貴道全。全道豈虛設，道全當及人。全則富與壽，虧則饑與寒。遂我一身逸，不如萬物安。解懸不澤手，拯溺無折旋。神哉伊尹心，可以冠古先。其次有獨善，善己不善民。天地為一物，死生為一源。合雜分萬變，忽若風中塵。抗哉巢由志，堯舜不可遷。舍此二者外，安用名為賓。持謝著書郎，愚不願有雲。